Az Úrnak szüksége van Rád! | Új Hajtás
Kezdőlap 1999 1999. 1 szám IV évfolyam Az Úrnak szüksége van Rád!
„Aki érettem elveszíti életét, megtalálja azt… ” (Mt16,24)
Nem találtad még meg helyedet a világban? Figyelj oda egy kicsit a belső hangra, szállj le szíved legmélyére, és vizsgáld meg őszintén magad: figyelsz-e a Szentlélek sugallataira!
Tudod-e már, mire hív Téged az Úr?
Kárpátalján óriási feladatok előtt áll az egyház. Kevés az ember nem csak a szegényekért végzett munkára, de még az alapvető lelkipásztori feladatok ellátásához is. A következő helyek bármelyikén nagyon fontos feladatok várnak:
Papként vagy az egyházmegyében lelkipásztori feladatok ellátására is vállalkozó szerzetespapok között magát Krisztust viheted az emberek közé a szentmisében, és a szentségek kiszolgáltatásában megjelenítheted előttük az Ő nagy szeretetét.
A papok, a püspök munkájának végzéséhez, ahhoz, hogy Kárpátalján egyre inkább az Isten népeként éljünk, elengedhetetlenül szükség van az imádságos háttérre. Ha arra érzel hivatást, hogy csendben, a bűnös világtól elvonultan szolgáld Istent és az ő egyházát, egy kontemplatív szerzetesrendben, esetleg remeteségben, imádságod alapja és támasza lehet az egyház világi tevékenységének.
Lehet, hogy Isten iránti elhivatott szeretetedben egyedül őt akarod szolgálni, ugyanakkor a tanulásra nem érzel készséget magadban. Laikus szerzetes testvérként munkáddal nagy szolgálatot tehetsz a világban működő szerzetes testvéreidnek, imádságoddal pedig egyre szorosabb kapcsolatra léphetsz az Úrral.
A lányok közül is régóta várjuk azok jelentkezését, akik imádsággal vagy a szegények közötti szolgálattal segítenék az egyház szociális tevékenységét. Szerzetesnőként pótolhatatlan feladatot láthatnál el a leányifjúság nevelésében, a családokból kitaszított gyermekek között, az idősek gondozásában és még sok más helyen.
Ha úgy gondolod, hogy Isten szerzetesnek vagy papnak hívott, vagy ha hivatásoddal kapcsolatban bizonytalan vagy, de szívesen beszélgetnél róla valakivel, keress fel egy papot, egy nővért vagy engem a püspöki hivatalban.
Jézus vár az ő Országa építésében!
Előző cikkVálaszoljunk Isten türelmes, hűséges szeretetére még szófogadóbb gyermeki odaadással
Következő cikk“A világosság fénylik a sötétségben” (Jn 1,5)